מספר פנימי: 480688
הכנסת התשע-עשרה

יוזמים:      חברי הכנסת	חיים כץ
					משה זלמן פייגלין
	
				פ/1310/19			

הצעת חוק לתיקון פקודת הסמים המסוכנים (טיפול באמצעות סם הקנבוס), התשע"ג–2013

תיקון סעיף 1	1.	בפקודת הסמים המסוכנים [נוסח חדש], התשל"ג–1973 (להלן – הפקודה), בסעיף 1, אחרי ההגדרה "יצוא" יבוא: 	
		""מוסד רפואי" – כהגדרתו בפקודת בריאות העם, 1940."	
תיקון סעיף 6	2.	בסעיף 6 לפקודה, האמור בו יסומן "(א)" ואחריו יבוא:	
		"(ב)	המנהל ייתן רישיון לפעולות כאמור בסעיף קטן (א) בצמח הקנבוס, אם מצא כי הדבר דרוש לטיפול רפואי שנקבע על ידי רופא מומחה המועסק במוסד רפואי; ברישיון יצוינו מטרת הייצור, כמותו והמקום המיועד לייצור ולהחזקה; לעניין זה, "רופא מומחה" – רופא שהוא בעל תואר מומחה לפי פקודת הרופאים [נוסח חדש], התשל"ז–1976.	
		(ג)	שר הבריאות, באישור ועדת העבודה הרווחה והבריאות של הכנסת, רשאי לקבוע נסיבות, שבהן יינתן רישיון לפעולות בצמח הקנבוס לפי סעיף קטן (ב)."	
תיקון סעיף 7	3.	בסעיף 7 לפקודה, אחרי סעיף קטן (א) יבוא: 	
		"(א1)	המנהל ייתן רישיון להחזקה ולשימוש בצמח הקנבוס לאדם שרופא מומחה, כמשמעותו בסעיף 6(ב), קבע לו לצורך טיפול רפואי. ברישיון יצוינו שם הסם, ריכוזו, צורתו וכמותו, מטרת השימוש בו, והמקום המיועד להחזקה ולשימוש."	
דברי הסבר
מחקרים רפואיים מצביעים על כך ששימוש בצמח הקנבוס מקל על מצבו הבריאותי של חולה קשה. הקנבוס הרפואי משמש כתרופה. כל סם מסוכן המשמש כתרופה ניתן בפיקוח רפואי הדוק וניתן לפי מרשם. מן הראוי שגם הקנבוס הרפואי יינתן לפי מרשם, ובפיקוח רופא על המינון, על צורת השימוש בו ועל התאמתו לחולה. 
לפי המצב כיום, קנבוס רפואי מחולק חינם לבעלי היתר שימוש (אנשים שהותר להם להשתמש בקנבוס מסיבות רפואיות) בידי המגדלים בהיתר (חברות בעלות היתר לגידול קנבוס רפואי.( מספר בעלי ההיתר מוכפל מדי שנה, ולפי הערכות הוא עשוי להגיע ל-40,000 בתוך עשור. אם תחזית זו תתממש,  יהיה צורך לשנות את המתכונת של מתן היתרי השימוש הנהוגה היום. 
חובותיה של מדינה המבקשת לאפשר גידול והפצה של קנבוס רפואי לצרכים מסוימים מפורטות באמנת הסמים של האו"ם. ישראל חתומה על אמנה זו ועל כן מן הראוי להסדיר את נושא הקנבוס הרפואי לפי עקרונות האמנה הבינלאומית בחקיקה ראשית. 
כיום  ישנן בעיות של חלוקה לא סדירה, גבייה שלא כדין של כסף תמורת שירותים למטופלים,  זליגה של קנבוס רפואי שמיועד למטופלים בעלי היתר לידי צד שלישי שלא כחוק ועוד. מצב זה מעיד על הדחיפות שבהסדרת הגידול של הקנבוס הרפואי, הפצתו וחלוקתו. 
מטרת ההצעה היא להסדיר בחקיקה כך שיתאפשר גידול, ייצור, הפקה, הכנה, והחזקה של צמח הקנבוס לצורך טיפול רפואי, כל זאת בפיקוח הרשויות.
הצעות חוק דומות בעיקרן הונחו על שולחן הכנסת השבע-עשרה על ידי חבר הכנסת אריה אלדד (פ/2289/17), ועל שולחן הכנסת השמונה-עשרה על ידי חבר הכנסת אריה אלדד (פ/639/18), חבר הכנסת טלב אלסאנע (פ/1280/18) וחבר הכנסת חיים כץ וקבוצת חברי הכנסת (פ/2490/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ח בסיוון התשע"ג – 27.5.13